CELEX: 
Language: hr
Date: 2021-06-28 00:00:00
Title: DELEGIRANA UREDBA KOMISIJE (EU) …/... o produljenju referentnog razdoblja iz Uredbe (EU) 2020/1429 Europskog parlamenta i Vijeća od 7. listopada 2020. o utvrđivanju mjera za održivo željezničko tržište s obzirom na izbijanje bolesti COVID-19

OBRAZLOŽENJE
            
            
               1.KONTEKST DELEGIRANOG AKTA
            
            
               Od početka 2020. pandemija bolesti COVID-19 znatno je utjecala na željeznički prijevoz u Uniji. Željeznički prijevoz putnika i robe smanjio se zbog ograničenja kretanja i posljedičnog smanjenja potražnje za prijevozom. Tijekom prvog razdoblja pandemije u proljeće 2020. željeznički prijevoznici zaustavili su većinu međunarodnih putničkih vlakova. Broj putnika u domaćem željezničkom prijevozu za vrijeme prvog vala pandemije smanjio se za 90 % u odnosu na prethodnu godinu. Mali broj prijevoznika, posebno novih sudionika na tržištu, morao je prestati s radom, dok su željeznički prijevoznici robe prijavili bitno smanjenje obujma prijevoza jer su mnogi industrijski sektori smanjili ili čak prekinuli proizvodnju zbog posljedica pandemije. Tijekom ljeta 2020. potražnja i obujam prijevoza ostali su na niskim razinama u sektorima željezničkog prijevoza putnika i robe. 
            
            
               Mnoge su zemlje zbog drugog vala pandemije u jesen 2020. morale poduzeti dodatne mjere ograničenja kretanja građana. Neke od tih mjera ostale su na snazi do početka 2021. Iako je u razdoblju od siječnja 2021. do ožujka 2021. obujam nekih vrsta prometa bilježio pozitivan trend, drugi su ostali na niskim razinama. Nadalje, čak i kad je broj prijeđenih kilometara vlakova gotovo dosegnuo razine zabilježene prije pandemije, broj putnika i količine prevezene robe (potonje u znatno manjoj mjeri) još nisu dosegnuli razine iz 2019. Stoga pandemija i dalje ima znatan učinak na prometni sektor.
            
            
               EU je 7. listopada 2020. donio Uredbu (EU) 2020/1429 Europskog parlamenta i Vijeća od 7. listopada 2020. o utvrđivanju mjera za održivo željezničko tržište s obzirom na izbijanje bolesti COVID-19. Na temelju članka 2. Uredbe (EU) 2020/1429, države članice mogu ovlastiti upravitelje infrastrukture da smanje naknade za minimalni pristupni paket i za pristup infrastrukturi kojom se povezuju uslužni objekti, prema potrebi u skladu sa segmentima tržišta utvrđenima u njihovim izvješćima o mreži, da oslobode od plaćanja tih naknada ili da odgode njihovo plaćanje. Te mjere pomoći trebale bi se poduzimati na transparentan, objektivan i nediskriminirajući način, a odnose se na plaćanje naknada koje su dospjele ili će dospjeti tijekom referentnog razdoblja iz članka 1. te uredbe (od 1. ožujka 2020. do 31. prosinca 2020.). Cilj Uredbe je olakšati dionicima u željezničkom sektoru nošenje s financijskim posljedicama pandemije bolesti COVID-19 i osigurati odgovor na njihove hitne potrebe za likvidnošću dokle god te posljedice traju.
            
            
               Uredbom (EU) 2020/1429 Komisiji se dodjeljuju delegirane ovlasti za produljenje njezina referentnog razdoblja. Konkretno, Komisija može donijeti delegirani akt o izmjeni referentnog razdoblja iz članka 1. na temelju članka 5. stavka 2. te uredbe. Ta se ovlast dodjeljuje ako Komisija utvrdi da još uvijek postoji smanjenje opsega željezničkog prometa u usporedbi s opsegom zabilježenim u prethodnim godinama i da će se to smanjenje vjerojatno nastaviti i da je ta situacija posljedica izbijanja bolesti COVID-19. Nalazi te vrste moraju se temeljiti na podacima iz članka 5. stavka 2. Svakim takvim delegiranim aktom referentno razdoblje smije se produljiti za najviše šest mjeseci, a referentno razdoblje ne smije se produljiti dulje od 14. travnja 2022. 
            
            
               Nakon što je zaključila da se smanjenje opsega željezničkog prometa i dalje nastavlja kao posljedica izbijanja bolesti COVID-19 te da će ta situacija potrajati najvjerojatnije do sredine 2021., Komisija je donijela Delegiranu uredbu Komisije (EU) 2020/2180 od 18. prosinca 2020. o produljenju referentnog razdoblja iz Uredbe (EU) 2020/1429 Europskog parlamenta i Vijeća o utvrđivanju mjera za održivo željezničko tržište s obzirom na izbijanje bolesti COVID-19 do lipnja 2021.
            
            
               2.PROCJENA UČINKA PANDEMIJE BOLESTI COVID-19 NA ŽELJEZNIČKI PROMET
            
            
               Komisija je procijenila podatke (o obujmu željezničkog prijevoza) iz članka 5. stavka 1. Uredbe (EU) 2020/1429 za razdoblje od siječnja 2019. do ožujka 2021. u vezi s podacima o broju putnika i obujmu teretnog prometa koje je objavio Eurostat. 
            
            
               Ograničenja kretanja osoba od ožujka 2020. i dalje utječu na kretanje putnika. Iako su države članice u ljeto 2020. postupno ukidale ta ograničenja, uvele su nove mjere nakon naglog širenja drugog vala pandemije u jesen 2020. Očekivalo se da će se početkom ožujka 2021. ograničenja zbog pandemije u potpunosti ili djelomično ukinuti. Međutim, ponovno su postrožena u mnogim državama članicama zbog naglog širenja trećeg vala pandemije. 
            
            
               Pandemija je općenito više utjecala na usluge prijevoza putnika nego na usluge prijevoza robe, s tim da postoje razlike među državama članicama. 
            
            
               ·Broj putničkih vlakova koji su prometovali mrežom smanjio se za 6,9 % tijekom godine dana u razdoblju od ožujka 2020. do veljače 2021. u usporedbi s istim razdobljem 2019.–2020., a pogotovo broj komercijalnih putničkih vlakova, koji se smanjio za 27,9 %. Broj putničkih vlakova u okviru ugovora o obavljanju javnih usluga („PSO”) smanjio se za 5,5 % u istom razdoblju. 
            
            
               ·Broj teretnih vlakova koji su prometovali mrežom smanjio se za 4,9 % u razdoblju od ožujka 2020. do veljače 2021. u usporedbi s istim razdobljem 2019.–2020. 
            
            
               ·S obzirom na učinak drugog vala pandemije broj putničkih vlakova koji su prometovali mrežom smanjio se za 1,3 % u razdoblju od listopada 2020. do veljače 2021. u usporedbi s istim razdobljem 2019.–2020., a pogotovo broj komercijalnih putničkih vlakova, koji se smanjio za 25,8 %. U istom razdoblju broj putničkih vlakova u okviru PSO-a povećao se za 1,3 %. 
            
            
               ·Broj teretnih vlakova smanjio se za 0,2 % u razdoblju od listopada 2020. do veljače 2021. u usporedbi s istim razdobljem 2019.–2020. 
            
            
               ·Osim učinka na segmente putnika, pandemija je imala ozbiljan i trajan učinak na komercijalne usluge. U pogledu usluga koje se pružaju na temelju ugovora o obavljanju javnih usluga, podaci o prometu izraženi u broju prijeđenih kilometara vlakova mogu upućivati na manji učinak krize na obujam putničkog prometa od stvarnoga jer je nadležno tijelo ovlašteno mijenjati učestalost. Broj putnika krajem 2020. bio je upola manji nego krajem 2019., dok je broj prijeđenih kilometara vlakova za usluge prijevoza putnika u okviru PSO-a u porastu.
            
            
               ·Od ožujka 2020. do veljače 2021. usluge prijevoza putnika izražene u broju prijeđenih kilometara putničkih vlakova smanjile su se za 11,4 % u usporedbi s istim razdobljem 2019.–2020., a usluge prijevoza robe za 6,1 %. S obzirom na učinak drugog vala pandemije broj prijeđenih kilometara putničkih vlakova smanjio se za 6,1 % u razdoblju od listopada 2020. do veljače 2021. u usporedbi s istim razdobljem 2019.–2020., a usluge prijevoza robe povećale su se za 0,6 %.
            
            
               ·Od ožujka 2020. do veljače 2021. usluge prijevoza putnika u okviru PSO-a izražene u broju prijeđenih kilometara putničkih vlakova smanjile su se za 5,9 % u usporedbi s istim razdobljem 2019.–2020., a komercijalne usluge prijevoza putnika za 33,1 %. 
            
            
               ·S obzirom na učinak drugog vala pandemije od listopada 2020. do veljače 2021. usluge prijevoza putnika u okviru PSO-a izražene u broju prijeđenih kilometara putničkih vlakova povećale su se za 0,6 % u usporedbi s istim razdobljem 2019.–2020., a komercijalne usluge prijevoza putnika smanjile za 30 %.
            
         
         
            
               Prethodni podaci stavljaju u usporedbu trendove željezničkog prometa tijekom razdoblja pandemije s podacima za odgovarajuća razdoblja prije pandemije. Zbog toga podaci za ožujak 2021. nisu bili uključeni u analizu iako su bili dostupni (ožujak 2020. bio je prvi mjesec u kojem je pandemija počela utjecati na kretanje putnika u željezničkom prometu). 
            
            
               Međutim, podaci koji uključuju i ožujak 2021. upotrijebljeni su za procjenu očekivanih prometnih trendova 2021. 
            
            
               Podaci upravitelja infrastrukture (broj vlakova, broj prijeđenih kilometara vlakova) jasno pokazuju koliko je pandemija bolesti COVID-19 utjecala na pružanje usluga željezničkog prijevoza i koliko je oporavak tijekom ljeta 2020. bio ograničen u pogledu trajanja i veličine, posebno komercijalnih usluga prijevoza putnika.  
            
            
               Tromjesečni podaci Eurostata za 2020. o broju prijeđenih kilometara putničkih vlakova i broju prijeđenih kilometara teretnih vlakova u željezničkom prometu pokazuju razvoj potražnje za uslugama željezničkog prijevoza putnika i tereta. Te brojke, koje se odnose na razdoblje do prosinca 2020., pokazuju znatan učinak na obujmove tijekom prvog i drugog vala pandemije, posebno za segment putnika. Nadalje, upućuju na moguće posljedice trećeg vala pandemije u proljeće 2021.: 
            
            
               ·prijevoz izražen u broju prijeđenih kilometara putničkih vlakova smanjio se za 75 % u drugom tromjesečju 2020. u odnosu na drugo tromjesečje 2019. Nakon kratkog oporavka u trećem tromjesečju 2020. ponovno se smanjio za 56 % u četvrtom tromjesečju u odnosu na četvrto tromjesečje 2019.; 
            
            
               ·broj putnika u četvrtom tromjesečju 2020. prepolovio se u odnosu na razinu u istom razdoblju 2019.; 
            
            
               ·promet izražen u broju prijeđenih kilometara teretnih vlakova smanjio se za 15 % u drugom tromjesečju 2020. u usporedbi s drugim tromjesečjem 2019., ali se nakon toga oporavio i porastao za 5 % u četvrtom tromjesečju 2020. u usporedbi s istim tromjesečjem 2019.;
            
            
               ·količina robe izražena u tonama koja se kretala željeznicom porasla je za 3 % u četvrtom tromjesečju 2020. u odnosu na 2019. 
            
            
               U pogledu PSO-a i komercijalnih usluga prijevoza putnika po zemlji, ta dva segmenta putnika bila su različito pogođena posljedicama pandemije. Pogotovo je razina komercijalnih usluga još uvijek daleko od razina prije krize. Pri razmatranju broja vlakova i prijeđenih kilometara vlakova, čini se da su usluge u okviru PSO-a otpornije. Međutim, trajno nizak broj putnika i prijeđenih kilometara putničkih vlakova o kojem je izvijestio Eurostat upućuje na to da se unatoč ograničenom broju putnika te usluge i dalje pružaju zahvaljujući stalnoj financijskoj potpori nadležnih tijela. 
            
            
               ·U nekim zemljama pružanje komercijalnih usluga prijevoza putnika obustavljeno je tijekom 2020. i još nije ponovno započelo, posebno u onima u kojima je obujam komercijalnog putničkog prometa bio nizak i prije pandemije. 
            
            
               ·Čak i ako su komercijalne usluge bile otpornije, razine prometa niže su od razina prije pandemije te i dalje ugrožavaju opstanak komercijalnih željezničkih prijevoznika.
            
            
               ·Dostupni podaci pokazuju da je u razdoblju od ožujka 2020. pandemija i dalje imala izrazito negativan učinak na željeznički sektor, a čak je ugrozila i opstanak nekih željezničkih prijevoznika.
            
            
               Osim toga, pandemija je ozbiljno pogodila segment komercijalnih usluga (nacionalnog i međunarodnog) prijevoza putnika željeznicama velikih brzina. Nagli pad komercijalnog prijevoza izraženog u broju prijeđenih kilometara putničkih vlakova u zemljama s ustaljenom ponudom usluga željeznica velikih brzina ide u prilog tom zaključku.  
            
            
               Unatoč očitom vraćanju povjerenja potrošača, prema najnovijoj dostupnoj procjeni mjesečnog pokazatelja povjerenja potrošača koju je izradila Komisija, objavljenoj u travnju 2021., koja pokazuje da se taj pokazatelj nastavlja oporavljati i sada je iznad dugoročnog prosjeka, učinak pandemije bolesti COVID-19 na djelatnosti javnog prijevoza i dalje je prisutan. 
            
            
               Nakon stagnirajućih vrijednosti u siječnju i veljači 2021., naglo povećanje u ožujku vratilo je vrijednosti pokazatelja gospodarskog raspoloženja (ESI) gotovo na njihov dugoročni prosjek u EU-u prvi put od izbijanja pandemije na europskom kontinentu. Ta pozitivna kretanja treba uzeti s oprezom jer su osnovna istraživanja provedena početkom ožujka kad se očekivalo potpuno ili djelomično ukidanje ograničenja zbog pandemije, prije nego što su ponovno postrožena u mnogim državama članicama krajem ožujka. Međutim, proučavanje kretanja u sektoru pokazuje da je u ožujku povjerenje u usluge i dalje bilo znatno ispod dugoročnog prosjeka i razine prije pandemije
                  1
               . 
            
            
               U 2020. gospodarstvo EU-a smanjilo se za 6,1 %, a gospodarstvo europodručja za 6,6 %. Oporavak europskog gospodarstva započet prošlog ljeta stagnirao je u četvrtom tromjesečju 2020. i prvom tromjesečju 2021. zbog novih mjera zaštite javnog zdravlja uvedenih radi suzbijanja drugog vala pandemije. S rastom stopa procijepljenosti i ublažavanjem ograničenja očekuje se snažan gospodarski oporavak EU-a i europodručja. Prema proljetnoj gospodarskoj prognozi Europske komisije 2021. gospodarstvo EU-a rast će za 4,2 % u 2021., odnosno za 4,4 % u 2022. Ove godine predviđa se rast gospodarstva europodručja za 4,3 %, a sljedeće za 4,4 %. Unatoč znatnom poboljšanju izgleda rasta u usporedbi s prethodnom prognozom, gospodarstva država članica trebala bi se vratiti na razine iz razdoblja prije krize tek krajem 2022.
                  2
                
            
            
               Države članice primjenjivale su ciljanije i manje stroge mjere ograničenja kretanja tijekom drugog vala nego u razdoblju prvog vala. Međutim, te mjere imale su negativan učinak na željeznički promet, a financijska ravnoteža željezničkih prijevoznika i dalje je ugrožena još od prvog vala. 
            
            
               Izbijanje drugog vala pandemije otežavalo je brz oporavak željezničkog prometa, posebno u području usluga željezničkog prijevoza putnika. U listopadu i studenome 2020. države članice uvele su nova ograničenja kretanja. Učinci poboljšanja stanja javnog zdravlja zbog kampanja cijepljenja vjerojatno će se pokazati tek u jesen 2021. Međutim, broj putnika u četvrtom tromjesečju 2020. bio je približno upola manji nego prije pandemije. Vrijeme potrebno za oporavak do razina prije pandemije može biti dulje od očekivanog posebno za komercijalni putnički promet.
            
            
               Na temelju navedenoga, Komisija, kao prvo, zaključuje da je smanjenje opsega željezničkog prometa kao posljedica izbijanja pandemije i dalje prisutno. Kao drugo, unatoč očekivanom poboljšanju uvjeta javnog zdravlja, Komisija smatra vrlo vjerojatnim da će negativan učinak pandemije na željeznički promet i teško financijsko stanje željezničkih prijevoznika potrajati barem do kraja ove godine. Produljenje razdoblja primjene Uredbe za šest mjeseci, do kraja prosinca 2021., znači da će upravitelji željezničke infrastrukture biti dužni dostaviti novi skup podataka, što će pomoći u procjeni stanja na kraju 2021.
            
            
               U skladu s tim, Komisija predlaže produljenje referentnog razdoblja za šest mjeseci, do 31. prosinca 2021.
            
         
         
            
               3.SAVJETOVANJA PRIJE DONOŠENJA AKTA
            
            
               U skladu s člankom 6. stavkom 4. Uredbe (EU) 2020/1429, prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016. Komisija se o nacrtu ovog delegiranog akta savjetovala sa skupinom stručnjaka za tržište željezničkog prijevoza (GERM).
            
            
               4.PRAVNI ELEMENTI DELEGIRANOG AKTA
            
            
               Člankom 1. mijenja se „referentno razdoblje” tijekom kojeg se primjenjuju privremena pravila o ubiranju pristojbi za korištenje željezničke infrastrukture i odstupanja od načela određivanja pristojbi iz poglavlja IV. Direktive 2012/34/EU. Primjenjuje se na korištenje željezničke infrastrukture za usluge domaćeg i međunarodnog željezničkog prijevoza obuhvaćene tom direktivom. 
            
            
               Kako bi se spriječio rizik od ozbiljne pravne nesigurnosti, primjereno je donijeti ovu Delegiranu uredbu po hitnom postupku detaljno opisanom u članku 5. stavku 3. Uredbe (EU) 2020/1429. Ova Delegirana uredba stoga stupa na snagu bez odgode, dan nakon objave u Službenom listu, i primjenjuje se sve dok se ne uloži prigovor. 
            
            
               
            
               DELEGIRANA UREDBA KOMISIJE (EU) …/...
            
            
               оd 28.6.2021.
            
            
               o produljenju referentnog razdoblja iz Uredbe (EU) 2020/1429 Europskog parlamenta i Vijeća od 7. listopada 2020. o utvrđivanju mjera za održivo željezničko tržište s obzirom na izbijanje bolesti COVID-19
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu (EU) 2020/1429 Europskog parlamenta i Vijeća od 7. listopada 2020. o utvrđivanju mjera za održivo željezničko tržište s obzirom na izbijanje bolesti COVID‑19
                  3
               , a posebno njezin članak 5. stavak 2., 
            
            
               budući da:
            
            
               (1)Pandemija bolesti COVID-19 dovela je do naglog pada željezničkog prometa zbog znatnog pada potražnje i izravnih mjera koje su države članice poduzele za suzbijanje pandemije. 
            
            
               (2)Te okolnosti nisu pod kontrolom željezničkih prijevoznika koji se neprestano, suočavaju s problemima likvidnosti, velikim gubicima, a u nekim im slučajevima prijeti i nesolventnost.  
            
            
               (3)Kako bi se suzbili negativni gospodarski učinci pandemije bolesti COVID-19 i pomoglo željezničkim prijevoznicima, Uredbom (EU) 2020/1429 državama članicama se omogućuje ovlastiti upravitelje infrastrukture da smanje, oslobode od plaćanja ili odgode plaćanja naknada za pristup željezničkoj infrastrukturi. Ta je mogućnost odobrena od 1. ožujka 2020. do 31. prosinca 2020. te produljena Delegiranom uredbom Komisije (EU) 2020/2180
                  4
                do 30. lipnja 2021. („referentno razdoblje”).
            
            
               (4)Ograničenja kretanja tijekom pandemije znatno su utjecala na korištenje usluga željezničkog prijevoza putnika. Ta su ograničenja utjecala i na usluge željezničkog prijevoza robe, ali u manjoj mjeri. Na temelju podataka koje su dostavili upravitelji željezničke infrastrukture u Uniji pandemija je teže pogodila segment usluga prijevoza putnika, a posebno segment komercijalnih usluga prijevoza putnika, uz znatno smanjenje ponude tih usluga u svim državama članicama, koja se još nije vratila na razine iz 2019. Od ožujka 2020. do veljače 2021. usluge prijevoza putnika izražene u broju prijeđenih kilometara putničkih vlakova smanjile su se za 11,5 % u usporedbi s istim razdobljem 2019.–2020., a usluge prijevoza robe za 6,1 %. Od ožujka 2020. do veljače 2021. usluge prijevoza putnika u okviru ugovora o obavljanju javnih usluga izražene u broju prijeđenih kilometara putničkih vlakova smanjile su se za 5,9 % u usporedbi s istim razdobljem 2019.–2020., a komercijalne usluge prijevoza putnika za 33,1 %. U četvrtom tromjesečju 2020. putnički prijevoz izražen u broju prijeđenih kilometara putničkih vlakova smanjio se za 56 %, a broj putnika prepolovio se u odnosu na isto razdoblje 2019. Taj trend može imati velik utjecaj na tržišno natjecanje u području željezničkog prijevoza putnika, ostvarenje istinski jedinstvenog europskog željezničkog prostora i, u konačnici, pomak prema održivijem prometnom sektoru s više ljudi i robe koji se prevoze željeznicom. Teretni promet izražen u broju prijeđenih kilometara teretnih vlakova porastao je za 5 % u četvrtom tromjesečju 2020. u odnosu na 2019., a količina robe izražena u tonama koja se kretala željeznicom porasla je za 3 %. 
            
            
               (5)Podaci Svjetske zdravstvene organizacije pokazuju da je broj dnevno zabilježenih slučajeva bolesti COVID-19 u Europi i dalje vrlo visok; naime, samo je 9. svibnja 2021. prijavljeno 107 253 slučaja. 
            
            
               (6)Krajem travnja 2021. Europski centar za kontrolu bolesti istaknuo je da je „Europa u kritičnom trenutku u borbi protiv bolesti COVID-19. Mnoge zemlje trenutačno ublažavaju ograničenja, neke u kontekstu sve većeg broja slučajeva zaraze i pojavljivanja novih varijanti, provodeći i dalje nacionalne programe cijepljenja.”
            
         
         
            
               (7)Smanjenje opsega željezničkog prometa u usporedbi s prethodnim godinama se nastavlja i vjerojatno će potrajati barem do završetka procesa cijepljenja. Ta je situacija posljedica izbijanja bolesti COVID-19.
            
            
               (8)Stoga je nužno produljiti referentno razdoblje utvrđeno u članku 1. Uredbe (EU) 2020/1429 do kraja prosinca 2021. 
            
            
               (9)Ako bi Europski parlament i Vijeće preispitivali ovu Uredbu tijekom cijelog razdoblja prigovora predviđenog u članku 6. stavku 6. Uredbe (EU) 2020/1429, ova bi Uredba stupila na snagu tek nakon isteka referentnog razdoblja trenutačno predviđenog u članku 1. Uredbe (EU) 2020/1429. Kako bi se izbjegla pravna nesigurnost, ovu Uredbu trebalo bi donijeti po hitnom postupku predviđenom u članku 7. Uredbe (EU) 2020/1429 i ona bi trebala hitno stupiti na snagu sljedećeg dana od dana objave u Službenom listu Europske unije, 
            
            
               DONIJELA JE OVU UREDBU:
            
            
               Članak 1.
            
            
               Članak 1. Uredbe (EU) 2020/1429 zamjenjuje se sljedećim:
            
            
               „Članak 1.
            
            
               Ovom se Uredbom utvrđuju privremena pravila o ubiranju naknada za korištenje željezničke infrastrukture kako je utvrđeno u poglavlju IV. Direktive 2012/34/EU. Primjenjuje se na korištenje željezničke infrastrukture za domaće i međunarodne željezničke usluge obuhvaćene tom direktivom u razdoblju od 1. ožujka 2020. do 31. prosinca 2021. („referentno razdoblje”).”.
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 28.6.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        
                  European Business Cycle Indicators.
                   1st Quarter 2021 (europa.eu)
                   (Europski pokazatelji poslovnog  ciklusa, 1. tromjesečje 2021.) 
               
               
                  
                     (2)
                  
                        Poveznica na proljetnu gospodarsku prognozu 2021. dostupna je ovdje: 
                  Proljetna gospodarska prognoza 2021.:
                  
                  Zavrnimo rukave (europa.eu)
                   
               
               
                  
                     (3)
                  
                        SL L 333, 12.10.2020., str. 1. 
               
               
                  
                     (4)
                  
                        Delegirana uredba Komisije (EU) 2020/2180 оd 18. prosinca 2020. o produljenju referentnog razdoblja iz Uredbe (EU) 2020/1429 Europskog parlamenta i Vijeća o utvrđivanju mjera za održivo željezničko tržište s obzirom na izbijanje bolesti COVID-19 (SL L 433, 22.12.2020., str. 37.).